পদ্মধৰ চলিহা - অসমীয়া ৱিকিপিডিয়া\nপদ্মধৰ চলিহা (১০।১৮৯৯ -- ১২।৬।১৯৬৯) এগৰাকী শিক্ষাবিদ, সাহিত্যিক আৰু ভাৰতৰ স্বাধীনতা আন্দোলনৰ মুক্তি যুঁজাৰু আছিল। তেখেতে গীত আৰু নাটকো ৰচনা কৰিছিল। কৰ্মজীৱনত প্ৰথমে অধিবক্তা আছিল আৰু পাছলৈ শিৱসাগৰ কলেজৰ প্ৰতিষ্ঠাপক অধ্যক্ষ আছিল। ১৯৫৮ চনত তিনিচুকীয়াত হোৱা অসম সাহিত্য সভাৰ তিনিচুকীয়া অধিবেশনৰ সভাপতি আছিল। অসম ছাত্ৰ সন্মিলনৰো প্ৰথম সম্পাদক আছিল\n4 সাহিত্যিক কৃতি\n5 তথ্য সমল\nপদ্মধৰ চলিহাৰ জন্ম হৈছিল ১৮৯৯ চনত শিৱসাগৰত। তেখেতৰ পিতৃ আছিল ফণীধৰ আৰু মাতৃ গুণদালতা। গুণদালতা মণিৰাম দেৱানৰ নাতিনী আছিল। শিৱসাগৰতে তেখেতে ছাত্ৰজীৱনৰ আৰম্ভণি কৰিছিল আৰু ১৯০৮ চনত শিৱসাগৰ চৰকাৰী হাইস্কুলৰপৰা প্ৰৱেশিকা পৰীক্ষা পাছ কৰে।\nইয়াৰ পাছত তেখেতে ১৯১০ চনত কটন কলেজৰপৰা আই.এ. আৰু ১৯১২ চনত কলিকতাৰ প্ৰেছিডেন্সী কলেজৰপৰা ইংৰাজীত সন্মান সহ বি.এ. পাছ কৰে। ১৯১২ চনতে গুৱাহাটীৰ আৰ্ল ল কলেজৰপৰা বি.এল. উপাধি লাভ কৰে। কটন কলেজৰপৰাই ১৯১৬ চনত ইংৰাজী বিষয়ত এম.এ. পাছ কৰে।\nপদ্মধৰ চলিহাই প্ৰথমে শিৱসাগৰত ওকালতি কৰি কৰ্মজীৱন আৰম্ভ কৰিছিল। ১৯২৩ চনত তেখেত ডিব্ৰুগড়লৈ যায় আৰু তাতে ওকালতি আৰম্ভ কৰে। ১৯২৯ চনত শিৱসাগৰলৈ ঘূৰি আহি অধিবক্তা ৰূপে ১৯৪৪ চন পৰ্যন্ত কৰ্মব্যস্ত হৈ থাকে। ইয়াৰ পাছত ১৯৪৭ চনত শিৱসাগৰ কলেজ প্ৰতিষ্ঠা কৰে আৰু এই কলেজৰে প্ৰতিষ্ঠাপক অধ্যক্ষ হিচাপে বাৰ বছৰ কাল কৰ্মৰত হৈ থাকি অৱসৰ লয়। মাজতে ১৯৪৫-৪৬ চনত তেখেতে গুৱাহাটী আৰু শিৱসাগৰত অস্থায়ী ই.এ.চি. হিচাপে চাকৰি কৰিছিল।\n১৯৪২ চনত ভাৰত ত্যাগ আন্দোলনত সক্ৰিয় অংশ লৈছিল আৰু কাৰাবাস খাটিছিল। দেশপ্ৰেমমূলক গীত, কবিতা লিখি এই আন্দোলনত অংশ ল'বলৈ ৰাইজক আহ্বান কৰিছিল। ছাত্ৰাৱস্থাৰপৰাই সামাজিক কাম-কাজত আগভাগ লোৱা পদ্মধৰ চলিহা অসম ছাত্ৰ সন্মিলনৰ প্ৰথম সম্পাদক আছিল (১৯১৭)।\nছাত্ৰৱস্থাৰপৰাই পদ্মধৰ চলিহাই লিখা-মেলা আৰম্ভ কৰিছিল। তেখেতৰ ৰচিত প্ৰথম পুথি ফুলনি প্ৰকাশ পাইছিল ১৯১৫ চনত। কবিতাৰ উপৰিও গীত আৰু নাটক লিখিছিল। উইলিয়াম ছেক্ছপীয়েৰৰ ৰোমিঅ'-জুলিয়েট নাটৰ অসমীয়া ভাঙনি কৰিছিল। আলোচনাত্মক পুথি ৰচনা কৰিছিল। ১৯৩৪ চনত মঙ্গলদৈত বহা অসম সাহিত্য সভাৰ সংগীত শাখাৰ সভাপতিত্ব কৰিছিল। ১৯৫৮ চনত তিনিচুকীয়াত অনুষ্ঠিত অসম সাহিত্য সভাৰ মূল অধিবেশনৰ সভাপতি আছিল।\n১৯২৮-২৯ সময়চোৱাত সিংহদত্ত দেৱ অধিকাৰীৰ সহযোগত এখনি পষেকীয়া আলোচনী উলিয়াইছিল। আলোচনীখনৰ নাম আছিল 'অৰ্ঘ্য'। 'সাদিনীয়া অসম' কাকতৰ সম্পাদক হিচাপে কাম কৰিছিল ১৯৩১-৩৪ কালচোৱাত। বাঁহী আলোচনীৰ সহকাৰী সম্পাদক দায়িত্বও বহন কৰিছিল।\nসাহিত্যিক কৃতি[সম্পাদনা কৰক]\nস্বৰাজ সংগীত (১৯২১)\nগীত লহৰী (১৯২৮)\nৰংপুৰে কথা কয় (১৯৫৬)\nঅমৰ লীলা (ৰোমিঅ' জুলিয়েটৰ অসমীয়া অনুবাদ)\nকেনে মজা (১৯২৮)\nঅসমীয়া সাহিত্যলৈ ৰংপুৰৰ বৰঙনি (১৯৫৬)\nমহাবীৰ লাচিত বৰফুকন (১৯৫৬)\nSahityarathi of Assam (১৯৫৬)\nজীৱন বীণৰ সুৰ (১৯৬৩)\n↑ 1.0 1.1 1.2 1.3 1.4 বৰ্মন, শিৱনাথ (২০০০). অসমীয়া জীৱনী অভিধান. চ'ফিয়া প্ৰেছ এণ্ড পাব্লিচাৰ্ছ প্ৰাঃ লিঃ, গুৱাহাটী. পৃঃ ১৫০-১৫১\n"https://as.wikipedia.org/w/index.php?title=পদ্মধৰ_চলিহা&oldid=174531"ৰ পৰা অনা হৈছে\nএই পৃষ্ঠাখন ০৮ ফেব্ৰুৱাৰী, ২০১৮ তাৰিখে ১০ঃ৩৮ বজাত অন্তিম সংশোধন কৰা হৈছিল।
